LidanRubinov/Halacha-QA huggingface dataset:
שאלה: מהו תוקף חיוב לשלם בדיני שמים?: כשההלכה למעשה היא שאדם פטור בדיני אדם וחייב בדיני שמים האם אנו אומרים שיש עליו חובה דתית לשלם וכמו כל חובה דתית אחרת - וזו "שורת הדין" ורק איננו יכולים לכופו ולהוציא ממנו ממון בבית דין, או שהוא פטור מלשלם, ורק "לצאת ידי שמים" מעין "לפנים משורת הדין" ראוי שישלם אך אינו חייב?
תשובה: חיוב בדיני שמים הוא חיוב גמור אלא שבי"ד אינו כופה על כך. ויש אומרים שאם התובע תפס את דמי תביעתו מהמזיק אין מוציאין מידו.
שאלה: נטילת ידיים - איך?: כשאני קמה בבוקר ועושה נטילת ידיים, אני צריכה לנטול על כל יד 3 פעמיים או על כל יד פעם אחת 3 פעמים? מה הדין ביציאה מהשירותים?
תשובה: בנטילת ידיים בבוקר וביציאה משירותים נוטלים ידיים לסירוגין פעם יד ימין ופעם יד שמאל כך שלש פעמים. הרב רואי מרגלית.
שאלה: פריסת תשלומים על פי המדד: האם הצמדה למדד נחשבת ריבית? האם בגלל זה עדיף לשלם במזומן ולא בתשלומים?
תשובה: לחלק מהשיטות הצמדה למדד נחשבת לריבית ולכן ברור שעדיף לשלם במזומן ולא בתשלומים.
שאלה: להתפרנס מסיוע לעבודה זרה: אני עובדת כמסדרת ספרים לדפוס. הגיע אליי ספר שיש בו תוכן של נצרות. האם מותר לי להכין את הספר לדפוס או שעליי לסרב לעבודה הזאת? מעסיקי הוא אדם הגון ואין חשש שיפטר אותי אם אסרב.
תשובה: אסור לך להכין את הספר לדפוס. זהו איסור גמור לסייע להפצת תוכן של עבודה זרה.
שאלה: הלשנה על עובדת לא צנועה: ידוע לי שבעלי רשת מסויימת הוא אדם דתי המקפיד עם עובדיו על לבוש צנוע. באם אני רואה קבוע בסניף מסויים עובדת שלבושה מאוד לא צנוע, האם חובתי להודיע לבעל הרשת? האם כדאי להודיע לו?
תשובה: כן.
שאלה: שהחיינו על פרי מרוסק ומיץ פירות: א. האם ניתן לברך שהחיינו על פרי חתוך? ב. האם ניתן לברך שהחיינו על פרי מרוסק לגמרי (עד שנשתנתה ברכתו)? ג. האם ניתן לברך שהחיינו על מיץ תפוזים טבעי (אם לא שתיתי במשך השנה)? ד. האם ניתן לברך שהחיינו (למי שלא אכל השנה ענבים) על מיץ ענבים שברכתו "בורא פרי הגפן"?
תשובה: אפשר להשוות את ברכת שהחיינו לברכה על הפרי. שאם הפרי השתנה כל כך עד שאיבד את ברכתו, כי אין ניכר עליו שהוא פרי, ממילא גם לא יברכו עליו שהחיינו. שכן ברכת שהחיינו על ראיית הפרי החדש, וכשאין רואים אותו, איך יברכו? לפיכך: א) על פרי חתוך מברכים שהחיינו, כי ניכר שהוא פרי. ב) אם מרוסק לגמרי, לא ניכר שהוא פרי (אף שידוע שהוא נעשה מפרי) ואין מברכים עליו שהחיינו. ג) על מיץ תפוזים וכדומה אין מברכים שהחיינו. כי כל המשקים שיוצאים מהפירות אינם נחשבים כפירות, חוץ מיין ושמן. ד) יין נחשב כענבים, אלא שצריך שיהיה ניכר שהוא מהענבים החדשים, ואז יברכו עליו שהחיינו. אבל אם אין ניכר, או מפני שזה מיץ ענבים שאפשר לשומרו משנה לשנה או שהוא יין ממש, אין מברכים עליו שהחיינו (מ"ב רכג, טו).
שאלה: סעודת הודאה לקב"ה: ברצוני לדעת את הקרטריונים לקביעת סעודת הודאה ואת ההלכות הקשורות בעניין.
תשובה: אין בזה כללים הלכתיים, אלא שאדם שנעשה לו נס או זכה בדבר גדול ראוי שיודה לה' בפומבי. או שיעשה סעודה לכבוד זה, ויאמרו בה דברי תורה והוא יודה לה' בפומבי. וזאת בתנאי שהאנשים שהוא מזמין לסעודה שמחים לבוא לסעוד, שבזה הוא גומל עמהם חסד ומשמחם. עוד אפשרות טובה לתת ביטוי להודאה, על ידי תרומה לישיבה או בית כנסת או לחסד. וטוב להתייעץ בזה עם רב שמכיר אותך היטב, שהוא ידע באיזה אופן ההודאה תהיה מוצלחת ומועילה ביותר. סעודת הודיה באיחור של עשר שנים
שאלה: על איזו טעות צריך לחזור בקריאת התורה?: האם מי שקרא בשמות המשפחות בפרשת פנחס "חגי" (בפתח) במקום "חגי" (בחיריק) הוציא את הציבור ידי חובה?
תשובה: מכיוון שזו טעות שמשנה את המשמעות, צריך לחזור ולשמוע את הקריאה בתורה (באותה שבת), אך לאחר שעברה השבת, אין דרך להשלים את זה.
שאלה: חייל שנח כדי לצום: האם כדאי להחליף שמירה עם חייל חילוני שבוודאי לא יצום כדי לנוח באוהל ולצום כחייל דתי?
תשובה: מכיוון שהחייל החילוני יאכל בכל מקרה עדיף שתחליפו שמירה.
שאלה: מותר לחייל לאכול בצום?: מה הדין לגבי אכילה בתשעה באב לחייל שנמצא בפעילות בעמדת שמירה או בלכידת מבוקשים?
תשובה: חייל שנמצא בפעילות של לכידת מבוקשים, צריך לאכול כל צורכו כדי שיהיה בשיא כוחו!, אך חייל שנמצא בעמדת שמירה, מספיק לו רק לשתות כדי שיכולתו לתפקד בעמדת השמירה לא תיפגע.
שאלה: תספורת לאדם שמתבייש: אדם העובד עם ציבור של עורכי דין, האם יכול להסתפר בתקופת בין המצרים?
תשובה: לצורך פרנסה מותר להסתפר אף בשלושת השבועות, אך אסור להסתפר בגלל חוסר נעימות, כאשר אדם נמצא במצב שחוסר תספורת מפריעה לו לעבודה (אף על פי שלא יפוטר) יכול לסמוך על השיטות שמקילות להסתפר לכבוד שבת (בימי חמישי ושישי של שלושת השבועות).
שאלה: ברכת הריח על תה וקפה: האם מברכים ברכת בשמים על תיונים בטעמים שונים שיש להם ריח טוב? מה לגבי נס קפה (פרנצ וונילה) שיש לו ריח טוב במיוחד?
תשובה: מכיוון שהתיונים אינם מיועדים לריח אלא לשתיה ואף אם בכוונה כשמייצרים אותם "שותלים" בהם ריח, ריח זה נועד לפתח תיאבון ולא בתור בשמים, ולכן אין לברך עליהם ברכת הריח. ואותו הדין חל כל סוגי השתיה למיניהם (כולל קפה). האם אפשר לברך על ריח שלא אוהבים? בירכתי על טבק - זה טוב? אפשר לברך על אפטר שייב? מותר לברך על הבושם של אישתי? בעניין חיוב נשים בהבדלה: האם נשים חייבות בהבדלה? עיין בתשובות הרב רואי מרגלית, הרב דב ליאור והרב יעקב אריאל. מהו סדר הברכות הראוי לאישה שמבדילה? עיין בתשובות הרב דב ליאור והרב יעקב אריאל.
שאלה: לגייר לידים של גויה: אני מכירה יהודי שהתחתן עם גויה שלא רוצה להתגייר אבל לא מתנגדת שהילדים יהיו יהודים. האם ישנה אפשרות לגייר את הילדים לפני הלידה? מה הדין במקרה זה?
תשובה: אי אפשר לגייר את הילדים לפני הלידה וגם לא אחרי הלידה אלא אם כן האב יקבל עליו שמירת מצוות ולחנך את ילדיו למצוות וממילא יצטרך להפרד מהגויה שהוא חי איתה.
שאלה: איסור נגינה ושירה בפני גויים: האם מותר לי לנגן בחברה מעורבת? הרי האיסור הוא בעצם של הגברים? האם האיסור לשמוע קול אישה הוא מאורייתא או מדרבנן? האם האיסור חל גם על גויים? האם זה ראוי ומותר לשיר לפני גויים?
תשובה: האיסור לשמוע קול אישה הינו מדרבנן וחל על הגברים. מכיוון שכך אין לך איסור לשיר בפני נשים או גויים (שהרי הם אינם מוזהרים מלשמוע קול אישה)  ואף על פי שאסור לך לשיר בפני גברים (יהודים) מותר לאישה להופיע ולנגן בפני גברים (אסור לך רק לשיר).
שאלה: מה הזכויות של המאהבת?: כשהיתה לאיש מאהבת ויש לה ילד ממנו והוא מכיר בילד אך לא ממשיך את הקשרים עם אותה מאהבת, האם בכל זאת היא נקראת ידועה בצבור ומה זכויותיה?
תשובה: תרשי לחלוק על המונחים שהשתמשת בהם. הם שאולים מתרבות זרה המערערת את קדושת המשפחה והיא תביא לערעור אושיות החברה והמוסר. כל קשר בין איש לאישה שלא במסגרת נשואין כדת משה וישראל פסול ונחשב למעשה זנות ואין לו שום תוקף הלכתי.
שאלה: להחזיר לעצמי מקופת צדקה: יש לי קופת צדקה והצטבר בה סכום די גדול. הבעיה היא שבד"כ אני נותן צדקה כשאני בחוץ. רציתי לדעת אם יש בעיה לתת צדקה מכסף שיש לי ואחר כך להוציא את אותו סכום בדיוק מהקופה ולהחזיר לארנק. עד היום חששתי מזה וזה גרם לזה שתרמתי פחות ונתקע אצלי כסף בקופה. היתר כזה יעזור לי.
תשובה: אין בעיה בכך, והכי טוב לקבל החלטה מכאן ולהבא שהקופה היא קופת "מעבר" לצדקה ואז אין בעיה לקחת ולהחזיר במידת הצורך ע"פ הנוחות. הרב רואי מרגלית.
שאלה: הסבא שלא יהיה סנדק ייפגע: אני נמצאת בסוף החודש השמיני ומצפה בע"ה לבן, אחרי שתי בנות והרבה שנים של עקרות. בעלי ואני מעונינים להביא סנדק תלמיד חכם. מהי הדרך הנכונה להסביר לסבא (יש רק אחד) למה הוא לא הסנדק? אף על פי שהוא דתי ומכיר את ההלכות יש לי חשש גדול שהוא ייפגע.
תשובה: אם הסבא יפגע, אינני יודע אם התוכנית שלכם טובה, אולי עדיף לתת לסבא להיות סנדק. כדאי להתייעץ בזה עם רב שמכיר אתכם באופן אישי. יהי רצון שתזכי ללדת בשעה טובה ובבריאות טובה, ותזכו לגדלו יחד עם הבנות לתורה ומצוות וחופה ומעשים טובים.
שאלה: כמה נרות שבת להדליק?: אנחנו חמש נפשות במשפחה. אני ואישתי, בן נשוי שגר בביתו, בת גרושה שגרה לבד ובן חייל רווק שגר עימנו. כמה נרות שבת צריך להדליק?
תשובה: השו"ע בסימן רס"ג כתב שצריך להדליק שתי נרות כנגד זכור ושמור, ויש שמדליקים יותר (שלושה, חמשה ושבעה). לגבי משפחה הכלל אומר שצריך שני תנאים כדי שאדם ייפטר מחובת הדלקה בעצמו והם: א. אין מי שמדליק עליו. ב. אין לו חדר מיוחד שהוא מתאכסן בו. לכן במקרה שלכם: כאשר הם לא אצלכם, אשתך מדליקה כרגיל, הבן הנשוי מדליק כרגיל, הבת הגרושה כרגיל, והחייל הרווק מחלוקת (מחלוקת בין הפוסקים אם בחדר בצבא צריך להדליק או אחד מהחיילים מדליק בחדר האוכל של הבסיס בשביל כולם כמו משפחה אחת). כאשר הם מתארחים אצלכם לספרדים עדיף שידליקו בחדרם המיוחד להם, ולאשכנזים במקום שאוכלים, ורק החייל הרווק לא צריך להדליק כי הוא יוצא בהדלקת אמו. הרב רואי מרגלית.
שאלה: ויתור על א"י למניעת שנאת חינם?: אני ראיתי הרבה שנאה שנגרם מיחס המשטרה בפינויים בגבעות שונות. האם לא עדיף לוותר כדי למנוע שנאת חינם
תשובה: לעיתים עמידה על האמת גורמת למתח, אבל זאת חובתינו. אבל אין ברירה, אם בכל פעם שנעמוד על האמת נחשוש ממתח, השקר והעוול ישלטו בעולם. וכן נפסק להלכה בדבר דומה, שכאשר ישנו אדם שעושה עוול, צריך להוכיח אותו כדי למונעו מהחטא, ואפילו שישנם סיכויים רבים שלא ישמע בקולנו בכל זאת צריך להוכיח אותו. ואפילו אם הוא יעלב מכך עד שכמעט יבוא להכות את המוכיח, בכל זאת צריך להוכיחו (שו"ע אורח חיים תרח, ב). וכמו שלא נאמר לאדם שרוצים לגנוב חפצים מביתו שימנע מלהתעמת עם הגנבים מחשש מחלוקת וקטטה, כך לא נאמר לאנשים שגרים בביתם, בארץ ישראל שה' הנחיל לאבותינו ולנו, שכאשר יבוא גורם כל שהוא, בין פרטי בין ציבורי לגרשם, שיכנעו ויקבלו את גרושם כדי למנוע מחלוקת. אמנם יש להשתדל שלא להחריף את המתח מעבר למידה, כי סוף כל סוף כולנו אחים אוהבים, וגם אם מתקוטטים לפעמים, היחס הכללי חייב להיות חיובי.
שאלה: אלוקים לא חלק מהחיים שלי: אני מכיר מישהו עם בעיה כזאת, הוא טוען שהוא מרגיש שהוא מקיים מצוות כי חינכו אותו לעשות אותן ואעפ"י שהסבירו לו את טעמי המצות, הוא לא מקבל אותם. זה כאילו אלוקים הוא לא חלק מהחיים שלו. לא כשטוב לו ולא כשרע לו. הוא לא מרגיש צורך לבכות או לכעוס עליו והכל נראה לו אנושי ולא חלק מתוכנית אלוקית גדולה. האם יש לרב איזושהיא עצה לעזור? אני בעצמי התחבטתי האם זה בגלל פשוט חוסר תקשור עם אלוקים, כלומר שהוא צריך יותר לעשות מעשים בהם הוא ממש מול הקב"ה, כמו תפילה וכדו, או סתם פשוט זו בעיה שלא רואים את יד ה במהלכי העולם היומיומיים? האם יש לרב עצה?
תשובה: העצה פשוטה, עליו לקבל שעורים בסיסיים באמונה ללמוד להכיר את ד' ומתוך כך גם ירגיש ויבוא לאהבת ד' וליראתו. טוב שאותו אדם ממשיך לקיים מצות אך אם הוא ילמד להאמין ולהכיר את ד' קיום המצות יקבל עומק ומשמעות וחיות.
שאלה: הפרדת כלים לבשר וחלב: א. האם יש לייחד מגבת לניגוב ידיים ו או ייבוש כלים,אחת לבשר ואחת לחלב? ב. האם יש לייחד מפות נפרדות למאכלי בשר וחלב או שמספיק ניגוב? ג. אשמח אם תפנו אותי לספר הלכות מקיף וברור בנושא כשרות. ( עם מושגים ברורים,שכן בעלי לא הסדרניק או בוגר ישיבה ואין אנו מכירים,לצערי, את השפה הארמית). ו
תשובה: א) אין צורך לייחד מגבת לבשר וחלב, מפני שהכלים והידיים שצריכים ניגוב נקיים. ב) המנהג הטוב הוא ליצור הבדל בין בשר וחלב. למשל אם אוכלים את החלבי בלי מפה, אזי את הבשרי עם מפה. אמנם מן הדין אפשר להסתפק בניקוי טוב של השולחן בין בשרי לחלבי ולהפך. ג) כמדומה שהספר הטוב בתחום זה הוא ספרו של הרב פפויפר - קצור שולחן ערוך הלכות בשר וחלב חלק א' וב' וכן הלכות תערובות. יש בו מצד אחד בהירות ומצד שני הוא מבאר את הדברים באופן עמוק, מהיסודות ועד ההלכה למעשה. אמנם הוא ארוך יתר על המידה לספר קיצור. אבל הלימוד בו משתלם.
שאלה: קיום כלאיים שנקנו מערבי: האם מותר לקיים עצים שנשתלו ע"י גוי וספק אם הורכבו כלאיים? האם יש נפקא מינא בגוש? האם יש קולא בזה שההרכבה הייתה ע"י גוי ולא ע"י יהודי? העצים נקנו במשתלה ערבית והם ספק כלאיים האם צריך לברר הדבר?
תשובה: קיום כלאיים אסור מדרבנן ולכן ספק כלאיים מותר לקיים. אין הבדל מי הרכיב או נטע את העץ. בכלאיים מסופקים שהסברה נותנת שבדיני בני נוח לא היה להם דין כלאיים בגלל הדמיון הרב בין המינים נוהגים להקל ולהרכיב ולשתול ע"י גוי. עיין בהלה של תורה ח"ד סי' כ"ד.
שאלה: תנור אחד לבשרי וחלבי: האם אפשר להשתמש בתנור לחלבי ולבשרי ע"י הפסק של הסקה ( אני פוסק כספרדים)?
תשובה: יש להמתין 24 שעות בין חלב לבשר ולהסיק עד שנייר יחרך. אין הבדל בכך בין ספרדים לאשכנזים.
שאלה: הפסקה בפגישות לצורך לימודים: אני בוגר ישיבת הסדר. סיימתי השנה ואני מתעתד בע"ה ללמוד שנה הבאה לימודים אקדמאים למקצוע במכללה. בשנתיים האחרונות חשבתי על נישואין ואפילו יצאתי מספר פעמים לא קטן אבל לא מצאתי את המיועדת לי. לאחרונה (כמספר חודשים) החלטתי להפסיק את הפגישות כיון שיש לי לא מעט הכנות לשנת הלימודים הבאה. האם זה ר להפסיק על חשבון דברים אלו? אני אהיה בן 24 עוד חודש.
תשובה: קשה לענות על שאלתך בלא להכירך אישית. ככלל אין לעכב את הנישואין בגיל זה, אבל אם אתה שחוק מהפגישות הקודמות ומתוח לקראת תחילת הלימודים האקדמאים, יתכן שעדיף להפסיק לזמן מסוים, כדי להתרענן, להתחדש, לברר דברים, ומתוך כך להפגש באופן מוצלח יותר. אגב, אם לפני כמה חודשים היית במצב שלא ידעת את דרכך, מסתבר שזה הקשה עליך מאוד למצוא בת זוג. חוסר בהירות לגבי העתיד הוא אולי הדבר שמרתיע ביותר בנות. ואם כיום אתה יודע יותר את דרכך, כיצד תשלב תורה עם עבודה, היכן ברצונך לגור, איזה שאיפות יש לך - אזי תוכל למצוא את זיווגך ביתר קלות.
שאלה: התפקדות לליכוד: הבנתי שההתפקדות למפלגת הליכוד חשובה כי אפשר להשפיע בהחלטות מכריעות. אני לא מסכימה עם כל המצע שלהם ואם אתפקד זה יהיה רק בשביל שאוכל להשפיע בעניינים מהותיים (אני לא מצביעה למפלגה זו בבחירות) האם יש בזה שקר, או גניבת דעת?
תשובה: גניבת דעת אסורה.
שאלה: ברכות הראיה על תמונה יפה: בקשר לשיחה "נופים ומקומות", האם אפשר לברך כשרואים תמונה בלבד של נופים יפים? במיוחד לגבי מי שלא יצא מהארץ?
תשובה: לא תקנו חכמים לברך על תמונה אלא רק על ראיית הנוף עצמו.
שאלה: הפרוכת נמצאת בפנים?: בבית הכנסת שלנו הותקן ארון קודש חדש שבו הפרוכת מבד היא בפנים ואילו בחוץ יש דלתות מעץ. האם ארון זה הוא ר מבחינה הלכתית? מדובר בבית כנסת אשכנזי?
תשובה: ר גמור. הרב חיים כץ.
שאלה: הגולם של המהר"ל: האם באמת המהר"ל מפראג יצר גולם, או שזה סתם סיפור או משל?
תשובה: בספרי המהר"ל אין זכר לגולם. לא ידוע מהו מקור הסיפור. בשו"ת חכם צבי מביא דבר דומה כעובדה שארעה ע"י זקנו.
שאלה: לשון הרע על עצמך: האם אפשר לומר לשון הרע על עצמך? אם כן - היכן עובר הגבול בין לשה"ר לענוה?
תשובה: בספר חפץ חיים כתב שאין לאדם לומר לשון הרע על עצמו. והביא סיפור על עצמו שסיפר לשון הרע על עצמו וקיבל על כך מכות מעגלון. וענוה אינה בדיבורים רעים שאדם מדבר על עצמו אלא בהתבטלות של האדם כלפי בוראו. הרב חיים כץ.
שאלה: שרוולים צמודים: האם שרוולים צמודים (לייקרה), שהם כמו גרב שיושבים צמוד לזרוע אך מכסים את המרפק, אסורים באופן מוחלט כיון שמבליטים את האיברים או שכיון שהם מכסים יש מקום להקל?
תשובה: אופנה זו פסולה. האם שרוולים קצרים וטובים מותרים? הלכות חשובות נוספות בצניעות החולצה.
שאלה: יחוד בגרים: האם מותר לגר לנשק לאימו הגויה וגיורת לאביה הגוי? האם מותר גר ביחוד עם אמו הגויה וגיורת אם אביה הגוי?
תשובה: אומנם גר שנתגייר כקטן שנולד מחדש מחינה הלכתית, אולם באשר לרגשות טבעיים הקשר הביולוגי קובע.
שאלה: חוק טל - להתנגד, לתמוך או להימנע?: מה דעת הציונות הדתית בנושא חוק טל? האם עלינו לצאת נגד החוק הזה ולבטלו ולדרוש גיוס שווה לכולם? האם עלינו להאבק בעדו? אולי להסתכל מהצד ולהתעלם?
תשובה: לחוק טל יש הרבה מעלות ואני לא מוצא סיבה להתנגד לו. זו דעתי האישית.
שאלה: המתת חסד: על פי הפרסומים בתקשורת עומדת להתבצע ביום חמישי הקרוב המתת חסד. האם על פי ההלכה זה נקרא רצח? מה עלינו לעשות בנושא?
תשובה: אמנם אסור לגרום להמתת אדם בקום ועשה אפילו אם הוא חולה סופני הסובל יסורים. אך גם אין חיוב לעשות פעולות החיאה לחולה סופני שחסר הכרה או שסובל יסורים קשים. ואם למשל נגמר בלון החמצן אין בזה איסור שלא לחבר בלון חמצן חדש. אך כל מעשה כזה צריך לעמוד להכרעת רבנים גדולים שישקלו כל מקרה לגופו.
שאלה: אבידה שנמצאה ושוב אבדה: מה דין אבידה שמצאתי והתכוונתי להחזיר לבעלים, וקרה שאיבדתי אותה ואני לא יודע מי הבעלים? האם יש הבדל בין אבידה עם סימנים לאבידה שאין בה סימן?
תשובה: אבידה שאין בה סימנים, כנראה בעליה התייאשו ממנה והמוצא יכול לקחתה לעצמו ולכן אם המוצא איבד אבידה ללא סימנים- הוא איבד חפץ שלו, ומכיוון שאין עליה סימנים- מותר למוצא השני לקחתה לעצמו. אך אבידה שיש לה סימנים צריך להחזיר, או לחילופין אפשר למכור (ולרשום מה היו הסימנים ולהכריז), וכשיימצא המאבד- צריך להחזיר לו את אבידתו או את ערכה. ולכן אם איבדת אבידה שיש לה סימן אתה צריך להכריז עליה (במידה ואתה זוכר את הסימנים), ואם יימצא המאבד, אתה צריך להחזיר לו את שווי האבידה.
שאלה: צריך לחזור אם טועים בחתימת הברכה? : מה עושים אם טעיתי וחתמתי בברכת רפאינו, ".כי אתה שומע תפילת כל פה, ברוך אתה ה שומע תפילה"? מה עושים אם טעיתי וחתמתי בברכת שמע קולינו ".כי אל רופא רחמן אתה, ברוך אתה ה רופא חולי עמו ישראל"?
תשובה: יש לחזור לאותה ברכה.
שאלה: היכן מברכים ברכת המזון?: אכלתי לחם במקום אחד וברצוני להמשיך את הסעודה במקום אחר. היכן אני צריך לברך ברכה אחרונה? האם יש הבדל בין ספרדים לאשכנזים?
תשובה: אדם צריך לברך במקום שהתחיל לאכול, אך במקרה שחשב לפני תחילת הארוחה לאכול בשני מקומות ההלכה מתפלגת בין הספרדים לאשכנזים. לשיטת האשכנזים יכול לברך במקום השני. אך לשיטת הספרדים צריך לחזור למקום הראשון ולברך (ולכתחילה לא יאכל בשני מקומות).
שאלה: מזל רע בין חתונה לפטירה: סבתי נפטרה ביום שישי בלילה. עוד 3 חודשים אני אמורה להתחתן (הכל כבר סגור). רציתי לדעת האם ישנם דברים שאסור לי לעשות במהלך השבעה בכדי לא לגרום ל"מזל רע". שמעתי על כל מיני אמונות למיניהן, ואינני יודעת כיצד לנהוג.
תשובה: אין מניעה הלכתית להתארגן לחתונה ואת יכולה להתנהג כמו שהיית מתנהגת באופן רגיל. הרב חיים כץ.
שאלה: חימום פיתה על פלאטה בשרית: האם ניתן לחמם פיתות על הפלטה? הרי מונחים עליה מידי פעם גם סירים בשריים. האם אין בעיה לאכול פיתות אלו עם מאכלים חלביים?
תשובה: את הפיתות ניתן לחמם בחול על צלחת או כלי אחר. לא ישירות על הפלטה. באשר לשבת - יש פוסקים הסבורים שיש צורך בהפסק קדירה בין הפלטה לבין הכלי שבו מתחממת הפיתה.
שאלה: ירקות עלים במסעדה: שבוע שעבר אכלתי עם חבר במסעדה שיש לה כשרות רבנות. ידעתי בודאות שאין להם ירקות גוש קטיף ולכן נמנעתי מלאכול ירקות מרובי עלים. האם צדקתי?
תשובה: אם הירקות נבדקו היטב היטב על ידי משגיח מומחה ניתן היה לאכול אותם.
שאלה: בישול על צלחת בשבת: הרב כתב שיש פוסקים הסבורים שבשבת יש צורך בהפסק קדירה דווקא בין הפלטה לבין הכלי שבו מתחמם האוכל. האם חימום האוכל ע"ג צלחת שמונחת על הפלטה לא מהווה שינוי ניכר מספיק?
תשובה: יש צורך להניח את הצלחת עם האוכל על צלחת הפוכה.
שאלה: זיוף שטר: ברשותי היה שטר שכירות דירה. שטר זה אבד לי. אני צריך להציג שטר שכירות למוסד מסוים. האם מותר לי לזייף שטר זה כולל חתימת הבעלים או שאני צריך לעשות זאת עם בעל הדירה, שאין לי איתו קשר טוב וזה עלול ליצור ויכוח?
תשובה: "מדבר שקר תרחק".
שאלה: ציור בימי צום: האם מותר לצייר ביום צום?
תשובה: לאדם מבוגר אסור לצייר ציורים שאינם עוסקים בירושלים ובחורבן, כי הדבר יסיח את דעתו מהצום (יעויין בשו"ע או"ח תקנד, כא-כב, ומ"ב מג). אבל מותר לצייר אודות ירושלים ובית המקדש. לתשובת הרב דב ליאור.
שאלה: נרות שבת בבית מלון: בחורה לא דתיה הנוהגת להדליק נרות כל שבת מה היא יכולה לעשות בטיול בחו"ל כשתגיע למלון שבו היא לא יודעת אם תשהה כל השבת? וגם אם כן היא חוששת להשאיר את הנרות בחדר ללא השגחה? האם חובה להדליק בחדר או שאפשר להדליק בחדר האוכל?
תשובה: אפילו אם אישה לא שוהה כל השבת באותו המקום- עליה להדליק נרות שבת, איפה שהיא שוהה בתחילת השבת. ואם היא לא רוצה להדליק נרות שבת בחדר, היא יכולה להדליק נרות במקום שבו היא אוכלת.
שאלה: מאיזה גיל חל איסור ייחוד ונגיעה בילדות: מאיזה גיל חל איסור ייחוד ונגיעה בילדות? האם יש הבדל כשמדובר באחיינית וכדומה?
תשובה: מגיל 3 חל איסור נגיעה. גם אחינית בכלל אך אם הנגיעה לצורך נחוץ היא מותרת ועל כך אמרו ח "הכל לשם שמים".
שאלה: נישואים עם בני העדה האתיופית: כיצד יש להתייחס לנישואים עם בני העדה האתיופית, האם אין חשש שיש בהם פסולי חיתון וכדו? מהי פסיקת הרבנות הראשית?
תשובה: אצל הקראים יש חשש ממזרות משום שהחיתון שלהם אינו תקף הלכתית, אך אצל בני העדה האתיופית אין חשש כזה, הרבנות הראשית פסקה לפני שנים שעל בני העדה האתיופית לעבור גירות לחומרה (לא בטוח שהם חייבים אבל מחמירים ומעבירים אותם גיור). ולכן אם הבחור ה האתיופי ת עוברים גיור לחומרה, אין בעיה להתחתן עימם.
שאלה: לימוד קבלה אצל הרב שרגא ברג: יש לי חברה שחזרה בתשובה דרך משנתו של הרב שרגא ברג. כשהיא סיפרה לחברות על חוכמת הקבלה שלו, הרבנית שלנו צרחה גוועלד. מה כל כך גרוע ברב ברג ומדוע הוא שנוא כל כך על הדת היהודית?
תשובה: רצוי לקשר את חברתך למסגרת דתית מקובלת. הדרך של ברג אינה הדרך שמקובלים אנו מדורות. אין צורך להכנס לפרטים אבל אם חברתך באמת רוצה לשוב למקורות מוטב שתשוב על פי דרכה של תורה בהדרכת תלמידי חכמים מובהקים.
שאלה: עליה לתורה בשבת שחלה בשבעה: האם מותר לאבל בתוך שבעה לעלות לתורה בשבת שבו הוא אמור לעלות לתורה בגלל שיש לו יארצייט?
תשובה: לכתחילה אסור לקרא לאבל תוך שבעה לעלות לתורה, אך בדיעבד, אם קראו לו הוא צריך לעלות כדי שלא לנהוג אבילות בפרהסיה.
שאלה: אבל במשפחתי: סבתא שלי (אמא של אמא שלי) נפטרה ביום שישי האחרון בלילה, אני מתחתנת בעוד 3 חודשים (הכל כבר סגור) איך אמי או אני אמורות להתנהג בחתונה? מבחינת חופה ריקודים וכו.?
תשובה: היות ואת נכדת הנפטרת, אין עלייך שום הגבלות, אך על אימך ישנן הגבלות של שמחה בכל השנה הראשונה, ולכן היא צריכה שלא להשתתף בריקודים, ולא לשבת בין המכובדים ואם היא תעבוד בחתונה (לאו דווקא עבודה קשה, אלא כל עבודה שהיא שמבדילה הינה לבין בעלי השמחה) כגון קבלת המתנות, או שתעזור קצת למלצריות וכדומה, היא יכולה להישאר בכל החתונה (אף על פי שהיא תשמע את המוסיקה וכו'). ובילע המוות לנצח ומחה ה' דימעה מעל כל פנים.
שאלה: עבודה במסעדה בשרית - המשך: הרב כתב בתשובה קודמת שמותר לעבוד בבורגר ראנץ גם לאחר ראש חודש, כיוון שמנהג הספרדים לאכול עד שבוע שחל בו תשעה באב, ואחרי זה אסור כיוון שלכולם אסור לאכול אז בשר. בקהילות התימנים נוהגים כדינא דתלמודא שלא לאכול בשר רק בסעודה מפסקת שחלה לאחר חצות היום, למה אי אפשר לסמוך עליהם ולעבוד שם? האם התימנים בטלים ברוב?
תשובה: אכן, מותר לעבוד שם אפילו בשבוע שחל בו תשעה באב, בתנאי שמגישים שם רק לתימנים.
שאלה: ברכת מעין שלוש פוטרת בורא נפשות?: אם אכלתי "מזונות" ובמהלך הסעודה שתיתי מים. האם ברכת "מעין שלוש" פוטרת אותי מברכת "בורא נפשות"?
תשובה: אם שותים רביעית מים חייבים בברכת בורא נפשות ללא קשר לברכת מעין שלוש. הרב חיים כץ.
שאלה: משמעות השם יהודי: מה משמעות השם יהודים? האם זה מלשון הודיה לה? על מרדכי שהוא היה משבט יהודה מזה שכתוב יהודי. מה הקשר? האם כל היהודים הם משבט יהודה?
תשובה: המקור של ה' הוא משבט יהודה כמובן אך במשך הדורות התקבע השם לכל מי שהוא בן ישראל. והגמ' במגילה אף מוכיחה מפס' בדברי הימים שכל מי שכופר בעבודה זרה נקרא יהודי. הרב רואי מרגלית.
שאלה: כמה התולעים צריכות להיות גדולות?: האם תולעים שאינם נראות בעין בלתי מזוינת מצריכות בדיקה?
תשובה: רק תולעים שנראות בעין אסורות, שעל כך נצטוונו בתורה. אבל על בריות קטנטנות שאינן נראות בעין רגילה לא נצטוונו ואין בהן איסור.
שאלה: תרומות ומעשרות מפרי אחד: בגינתי עץ לימון, ואני רוצה בכל יום לקטוף לימון אחד ולאכול אותו, ואילו כל שאר הפרי ישאר על העץ. כיצד עלי לנהוג בעניין תרומות ומעשרות?
תשובה: אם קוטפים כל יום פרי אחד, ורוצים לאכול אותו, יש להפריש כל פעם תרומות ומעשרות ממנו. אמנם יש פתרון של הפרשת תרומות ומעשרות מראש, אך פתרון זה הוא מסובך ועלול לתקלות, ולכן איני ממליץ לנקוט בשיטה זו. בברכת התורה והארץ, הרב יואל פרידמן.
שאלה: להוציא מהסוכה את מי שישן: האם מי שישן פטור מן המצוות? מה דינו של אדם המכניס את עצמו לאונס שינה? האם מותר להוציא מן הסוכה את מי שכבר ישן שם מבלי להעירו?
תשובה: בוודאי שיש מצווה להעיר אדם שנרדם מחוץ לסוכה. מצוות סוכה הינה מאוד מיוחדת, מצוות שינה בסוכה מתקיימת כל דקה שאדם ישן בתוך הסוכה ולא רק כשאדם נרדם בסוכה, ולכן אדם שמוציא ישן מהסוכה, מבטל ממנו חלק נכבד ממצוות שינה בסוכה ועדיף שלא להוציא אותו מהסוכה. אמנם, אם אין ברירה ובסופו של דבר הוא יישן בבית, עדיף שיירדם בסוכה ותוציאו משם בלי להעירו. האם יש חובה להעיר את מי שלא התפלל?
שאלה: תגובה על בזיון תלמידי חכמים: האם כשאדם שומע שאדם אחר זילזל בצדיקים חובה עליו להגיב? אם לא הגיב מה דינו?
תשובה: חייבים להגיב, ואם לא מגיב, צריך לעשות תשובה על זה. ומובא מעשה בגמ' שבתקופת הרומאים התקיימו בעיר שתי הלויות אחת של תלמיד חכם ואחת של רשע, ולפתע הגיעו הרומאים וכולם ברחו. לאחר שהלכו הרומאים חזרו המלוים ונטלו בטעות את מטת הרשע ורק תלמיד אחד השגיח בדבר וצעק, אך אף אחד לא התייחס אליו, ולא נחה דעתו עד שהגיע אליו רבו בחלום וסיפר לו שפעם אחת שמע שביזו ת"ח ולא מיחה, ולכן בהלויתו נשאו אותו בני משפחת הרשע, ואילו הרשע זכה להלויה מפוארת, בגלל שפעם אחת עשה סעודה מפוארת ונשאר לו אוכל וחילקו לעניים ולכן זכה להלויה מפוארת, אך עתה הוא מזומן לחיי העוה"ב ואותו רשע למקום אחר. הרב רואי מרגלית.
שאלה: כיצד מוכיחין?: אם יש התנהגות שאינה נראית לי ואני רוצה לבקר על התנהגות זו, האם ניתן לומר כיצד אני מרגישה בצורה תקיפה וישירה?
תשובה: יש להוכיח בדברי נועם כדי שהתוכחה תתקבל.
שאלה: גילוח לילד מפותח שמתבייש: ילד בן 14 מפותח במיוחד ששיער זקנו צומח. כשהוא לא מתגלח פניו מכוסות זיפים והוא נראה משונה מאוד ביחס לילדים בני גילו. מצב זה גורם לילד מבוכה רבה ואף עלול לפגוע בבטחונו החברתי, הן מצד דימויו העצמי והן מצד יחס הילדים האחרים שבחברתו. האם ניתן להתיר לו להתגלח בימי שלושת השבועות כאשר המניע הוא הרגישות האמורה?
תשובה: מכיוון שהוא סובל מהזיפים שלו, דינו כחולה שאין בו סכנה ומותר לו להתגלח לכבוד השבתות שבשלושת השבועות.
שאלה: פרסומות על טיולים בחו"ל: כיצד עלינו להתייחס לדפי הפרסומות המחולקים בבתי הכנסת בשבתות ובהם פירסומות לטיולים לחו"ל? האם יש בעיה, מצד גזל, להשליכם לפח לפני השבת, כדי שלא ייכשלו בהם המתפללים - הן מצד איסור יציאה מהארץ, הן מצד מוקצה והן מצד קריאה בשטרי הדיוטות בשבת?
תשובה: אתה נוגע בנקודה כואבת, אכן ירא שמיים לא יקרא את הפרסומות שבעלונים אלה בשבת, אך מכיוון שדברי התורה בעלונים אלה מותרים לקריאה, הפרסומות אינם אוסרות את כל העלון והוא אינו מוקצה. מכיוון שעלוני התורה מחולקים חינם, הם חייבים להוסיף פרסומות שיממנו את דברי התורה. ולכן, מכיוון שהעלון עצמו אינו מוקצה, אין לזורקו לגניזה לפני השבת, אך ירא שמיים ייזהר מלקרא את הפרסומות ויזהיר את חבריו מלעשות כן. לתשובות נוספות בנושא זה מהרב יעקב אריאל לחץ כאן וכאן. האם מותר לזרוק לפח את העלונים? דוגמניות בעלוני בית הכנסת.
שאלה: שבועה זה נדר?: האם שבועה ונדר זה אותו הדבר? נשבעתי שאני לא אעשה דבר מסוים ורציתי לדעת אם אני יכול לעשות התרת נדרים?
תשובה: ההבדל בין שבועה לנדר (בגדול) הוא ששבועה אדם אוסר על עצמו מעשה מסוים ובנדר אדם אוסר על עצמו חפץ מסוים. לדוגמא: שבועה שלא אוכל מצה, ומצה זו תהא אסורה עלי בנדר. אפשר לעשות התרת שבועות כמו התרת נדרים שעושים בערב ראש השנה. הרב חיים כץ.
שאלה: עד מתי להדליק נרות שבת?: האם מותר להדליק נרות שבת לאחר הזמן שכתוב בלוח השנה?
תשובה: ישנה מצווה מיוחדת שנצטווינו בכניסת השבת, והיא תוספת שבת, ומשמעותה- שיש מצווה להוסיף מהקודש על החול, לקדש את השבת אף לפני כניסתה. ולכן אף על פי שהשבת נכנסת בשקיעת החמה, הרבנות מפרסמת את זמני השבת לפני כניסת השבת (לפני השקיעה) כדי שכל עם ישראל יקיים מצווה דאורייתא של תוספת שבת. הזמן שכתוב בלוח הוא כ24 דקות לפני שקיעת החמה ולכן אם צריכים אפשר לקבל את השבת יותר מאוחר מאשר הזמן שכתוב בלוח אך ח"ו לא יותר מאוחר משקיעת החמה.
שאלה: נקיון בתשעת הימים: יש לנו עוזרת לנקיון בבית. האם מותר שהיא תבוא השבוע ותנקה לנו את הבית או שננקה היום לפני תשעת הימים?
תשובה: אין בעיה שהעוזרת תבא לנקות אף בתשעת הימים.